Mielipide: Nyt puhuu Taxidatan kuljettaja – "Hinnalla millä tahansa kaikki sonta käännetään meidän syyksi"

Lukijalta

Kyllä, ajan työkseni lehdistön tuomitsemaa Taxidatan taksia Turussa. Tai eihän se Taxidatan ole. Lehdistö ei ilmeisesti tätäkään ymmärrä kirjoituksista päätellen. Ihan paikallinen yrittäjä auton omistaa. Hän vain on liittynyt Taxidatan välitykseen.

Paikallislehdet Turun Sanomat sekä Turkulainen ovat valinneet puolensa.

Hinnalla millä tahansa kaikki sonta käännetään meidän syyksi. Me olemme rasisteja, väkivaltaisia sekopäitä ja kaikkea muuta mahdollista. Näin toimittajien kirjoituksissa annetaan ymmärtää. Ikävä vain heidän kannaltaan, kun kuvat ja videot kertoo ihan muuta.

Ilmeisesti yhdessäkään lehdessä ei ole niin rohkeaa toimittajaa, että uskaltaisi kirjoittaa Taxidatan kuljettajien, ei toimitusjohtajan tai muunkaan konttorissa olevan, näkemyksen asioista. Ei, miksi turhaan!

Aina on sanottu, että taksinkuljettaja on vaarallinen ammatti. Kyllä, mutta nyt en pelkää asiakkaita! Enemmän pelkään muiden yhtiöiden sekä omatoimisia taksiyrittäjiä, jotka aggressiivisella käytöksellään estävät toisten työnteon. Näin esimerkiksi Viking Linen tolpalla, jossa he nojaavat Datan autojen keulaan tai ajavat omat autonsa tukkimaan ajoradat estäen näin autojen liikkumisen. Onko asiakas kyydissä vai ei, sillä ei ole heille mitään väliä. Tappouhkauksiltakaan siellä ei ole vältytty.

Mutta ilmeisesti niillä ei ole väliä, eihän mitään ole sattunut.

Tämäkö on Turun alueen toimittajien mielestä hyväksyttävä tapa hoitaa taksiliikenne? Ilmeisesti...

Tälle ja muutamalle muulle tolpalle en halua enkä uskalla enää mennä. En usko naisena pärjääväni näiden miesten hyökkäyksille. Lehdistö tehköön minusta näilläkin perusteilla rasistin. Vai keksiikö vielä paremman nimikkeen?

Tästä huolimatta pidän työstäni, vaikka välillä voimat loppuvat näiden lehtien lynkkaamisyritysten jälkeen. Joten kiitos lehdistö, olette lyöneet minuun ja muihin taksinkuljettajiin leiman, jota emme ansaitse!

Toivon vain, että lukijat ymmärtävät asiassa aina olevan myös se toisen osapuolen näkemys...

Tuula